VN gaan in Noordwes ingrypJob Mokgoro en Nardos Bekele-Thomas. Foto: Verskaf Die kantoor van die nuwe premier van Noordwes, Job Mokgoro, het gesê ŉ tegniese span van die Verenigde Nasies (VN) word volgende week in die provinsie verwag in ŉ poging om die sukkelende provinsiale regering te help herstel. Vuyisile Ngesi, Mokgoro se woordvoerder, het gesê die premier het Woensdag met Nardos Bekele-Thomas, die VN se inwonerskoördineerder in Suid-Afrika, in Pretoria vergader om maniere te bespreek hoe die VN en sy agentskappe in die land Noordwes kan bystaan om dié provinsie se probleme aan te pak. Die nasionale regering het reeds die provinsie onder administrasie geplaas. “Die VN het onderneem om die kundigheid van al sy agentskappe in Suid-Afrika in te span sodat doeltreffende ingrypings in werking gestel word wat tot ŉ volhoubare provinsiale administrasie kan lei,” het Ngesi gesê. Ngesi het gesê die Noordwes-regering en die VN het op planne ooreengekom om die provinsie se administrasiestatus te herstel. Die tegniese span word teen Maandag in Noordwes verwag.